**SAJTÓKÖZLEMÉNY**

**Tavaszi outfit-be öltözött a**

**CLARA – ROTSCHILD KLÁRA - DIVATKIRÁLYNŐ A VASFÜGGÖNY MÖGÖTT**

(Időszaki kiállítás a Magyar Nemzeti Múzeumban)

**2019. november 16. – 2020. április 30.**

**MNM Geraldine-ház és Rotunda**

**2020. február 24-én tavaszi gardróbot kaptak időszaki kiállításunk próbababái. Az új modellek a tavaszi, nyári időszakot idézik meg Rotschild Klára szalonjából. Az alkalmi ruhákból, koktél, estélyi és fellépő ruhákból, kosztümből álló repertoár az 1947-1987 közötti éveket eleveníti fel.**

Az új ruhatár egyik kiemelkedő darabja egy estélyiruha-együttes, selyemre hímzett üveggyöngy, selyemorganza nadrágszoknyával és stólával, 1968-ból. A ruhát Seregi László Kossuth-díjas táncművész koreográfus felesége, Jellen Katalin, a Magyar Állami Népi Együttes szólótáncosa viselte a férje által rendezett balettelőadás, a Spartacus díszbemutatóján az Operaházban. A ruha különlegessége a gyöngyökkel telehímzett felső, amely Máté Jolánnak, a Pesti Színház fölötti otthonában dolgozó hímzőnőnek a munkája.

Rátonyi Hajninak két ruháját is megtekinthetik: az egyik egy estélyi ruha, ezt 1973-74 körül Fényes Szabolcs szerzői estjén viselte az Erkel Színházban. A zeneszerző kérte fel az akkor még főiskolás Hajnit, hogy énekelje el három dalát. A különleges alkalomra Rotschild Klára tervezte az extravagáns nagyestélyit, amelyben hatalmas taps fogadta a színpadra lépő színésznőt.

A másik egy fellépőruha, kreppelt selyemmuszlin, acetátbéléssel, műanyagflitter-, üveggyöngy- és selyemszálas kézihímzés díszítéssel, 1969-ből.

A ruhát az édesapjával közös Amerikai Egyesült Államokbeli turnéjához tervezte Rotschild Klára. A magyar népi díszítőmotívumokból átírt hímzés Máté Jolán hímzőnő ügyességét dicséri.

A további ruhák is sok érdekességet rejtenek: diplomata feleségek, a magyar politikai, gazdasági és szellemi elit asszonyai, művészek, öltöztek a Rotschild-szalonból.

*Bővebb információ:  
Berényi Marianna –* [*berenyi.marianna@hnm.hu*](mailto:berenyi.marianna@hnm.hu)*, +36 30 788 7552  
Szily Marianna –* [*szily.marianna@hnm.hu*](mailto:szily.marianna@hnm.hu)*, +36 30 479 7263*[*www.mnm.hu*](http://www.mnm.hu)*,* [*www.facebook/nemzetimuzeum*](http://www.facebook/nemzetimuzeum)